Meintjes gaan speke in Vuelta laat sing | Netwerk24
Louis Meintjes neem van Saterdag af aan die Vuelta a España deel. Foto: Getty Images
Meintjes is Maandag in Dimension Data se span van agt ryers ingesluit. Die Vuelta word saam met die Tour de France en die Giro d’Italia as fietsry se drie groot toere beskou.
Die 27-jarige boorling van Pretoria het laat in Julie sy terugkeer na mededingende fietsry gemaak toe hy aan die Adriatica Ionica-toer in Italië deelgeneem het. Dit nadat hy twee maande op die krukkelys was met ’n gebreekte polsgewrig.
Voor daardie besering het Meintjes effens met sy peil gesukkel en kon nie voortbou op 2016 en 2017 se Tour wat hy albei in die agtste plek voltooi het nie.
Meintjes, ’n goeie klimmer, het in die verlede goeie sukses in die Vuelta behaal. Hy was in 2015 10de en in 2017 12de, voordat hy in 2018 ’n effense teleurstellende 58ste was.
Die res van Dimension se span vir die Vuelta bestaan uit Ben King, Edvald Boasson Hagen, Amanuel Ghebreigzabhier, Ben O’Connor, Nicholas Dlamini, Rasmus Tiller en Jaco Venter.
Saterdag se eerste skof is ’n spantydtoets oor 13,4 km tussen Salinas de Torrevieja en Torrevieja. – Sportredaksie